Man gee glo kind (3) brandewyn om te drinkDie Welkom-polisie in die Vrystaat het ŉ beroep op die publiek gedoen om hulle te help om ŉ sleutelgetuie op te spoor wat glo gesien het hoe ŉ volwassene brandewyn vir ŉ driejarige seun gegee het om te drink. Kapt. Stephen Thakeng, woordvoerder van die polisie, het Donderdag gesê die voorval het in Oktober verlede jaar in Welkom plaasgevind. “Die seun het begin opgooi nadat ŉ 35-jarige verdagte vir hom koeldrank, met brandewyn in, gegee het om te drink,” het Thakeng gesê. Die seun is na ŉ hospitaal geneem en is later ontslaan. Die seun se ma het ŉ saak van aanranding met die doel om ernstig te beseer by die Odendaalsrus-polisie aanhangig gemaak. Die Welkom-polisie se eenheid teen gesinsgeweld, kindermishandeling en seksuele misdrywe (FCS) het die ondersoek oorgeneem en die 35-jarige man in hegtenis geneem. “Die ondersoek is tans in ŉ gevorderde stadium en die polisie is op soek na die sleutelgetuie om na vore te kom om met die vervolging van die verdagte by te staan.” Thakeng het gesê die getuie is slegs bekend as “Mantwa”. Enigiemand met inligting oor waar hy hom mag bevind, word versoek om ao. Moyane Monei van die FCS by 057 391 6191 of 071 679 0988 te bel.